מעברות

250px|ממוזער|תבליט בטון על קיר "בית מנחם" במוסד "רמות חפר" בקיבוץ שיצר נתן רפופורט
ממוזער|חגיגות 20 שנה לקיבוץ מעברות - הצגת "שיר השירים"
מַעְבָּרוֹת הוא קיבוץ בעמק חפר על שפת נחל אלכסנדר, בתחומי מועצה אזורית עמק חפר. זהו אחד מארבעת הקיבוצים שייסדו את תנועת הקיבוץ הארצי השומר הצעיר. מקור השם- המעברים על נחל אלכסנדר.

היסטוריה
ראשיתו של קיבוץ מעברות בקיבוץ ג' שהוקם ב-1925 על ידי חלוצים מתנועת השומר הצעיר שעלו לארץ ישראל מבוקובינה ומבסרביה שבממלכת רומניה וישבו במשך כעשר שנים בחיפה עד שקיבלו קרקע להתיישבות קבע. בין 1929 ל-1930 עלו ראשוני חברי תנועת השומר הצעיר מבולגריה והתיישבו תחילה בקבוץ משמר העמק. בהתאם להצעת הקיבוץ הארצי התאחד גרעין עולי בולגריה עם חברי קיבוץ ג'. שתי הקבוצות הקימו מחנה אוהלים זמני ליד שכונת בת גלים של ימינו וחבריהן עבדו בעבודות מזדמנות בעיר חיפה, הגברים בבניין והנשים ככובסות. לאחר מכן הצטרפה אליהם קבוצה מהשומר הצעיר בהונגריה. קיבוץ ג' התפלג על רקע אידאולוגי וחלק מהחברים הקימו את גבעת חיים ביולי 1932.

העלייה לקרקע
בערב ראש השנה, 25 בספטמבר 1933, הגיע גרעין המתיישבים לוואדי חווארת, חבריו הקימו ארבעה צריפים ומסביבם בנו גדר. ב-1936 השתרע היישוב על 447 דונמים ומנה 172 נפשות, מהם 137 בגירים ו-35 ילדים. התושבים עסקו בפלחה, ברפתנות ובלולנות. בזמן המרד הערבי הגדול הוצתו שדות היישוב וחלק ממחסני היבולים, והיו עימותים עם הבדווים שהתיישבו בסמוך לו.

התבססות הקיבוץ
ב-1939 הניבו לראשונה עצי ההדר תפוזים ובמקביל נקלטה בקיבוץ קבוצת עולי עליית הנוער מגרמניה הנאצית. 
במהלך מלחמת העולם השנייה גדל שטח היישוב לכדי 1,000 דונמים, שהיו בבעלותו, ועוד כ-1,200 בחכירה. בשלהי 1945 מנתה אוכלוסיית הקיבוץ 260 נפשות, מתוכם 33 ילדים שהצליחו להימלט מממלכת יוגוסלביה. לאחר מלחמת העולם השנייה נקלטו בקיבוץ עולים מצ'ילה.

 היחסים עם השכנים הערביים 
שכניהם הקרובים של המתיישבים היו בני הכפר הערבי הסמוך. היחסים ביניהם היו תקינים. עד ליום עזיבתם, עם פרוץ מלחמת השחרור, היו הנשים מגיעות עם הכדים על ראשן לשער הקיבוץ, שם סודר להן ברז מיוחד לאחר שבארם יבשה.

 אנשי הפלי"ם בקיבוץ מעברות 
מחנה הפלי"ם (הזרוע הצבאית הימית של הפלמ"ח) הוקם במעברות בשנת 1945, במסגרת פלוגה י' של הגדוד הרביעי של הפלמ"ח, כשהקיבוץ הקצה לו מספר אוהלים בשולי הקיבוץ. עיקר פעולתם הייתה הבאת מעפילים שהבריטים ניסו למנוע את כניסתם לארץ.

לאחר הקמת המדינה
ב-1955 חי ופעל במקום עם משפחתו הצ'לן הצרפתי פול טורטלייה, שהתלהב מהאידיאלים של הקיבוץ. הוא אף הלחין כאן את יצירתו "סימפוניית ישראל". בקרבת הקיבוץ נתגלה ב-1966 בית קברות מתקופת הברונזה התיכונה I. נתגלו כתריסר קברים אשר מתוכם 7 בשימוש. באחד הקברים נתגלה ראש גרזן שאופייני לתקופה ואיפשר לתארך את בית הקברות.

הקיבוץ ידוע היום בעיקר בזכות מפעל המזון שלו "מוצרי מעברות" (מטרנה, ובונזו ולה-קט) ובית החרושת לתרופות "תרימה". בקיבוץ מגדלים כותנה, ליצ'י ועוד. כמו כן יש משק חלב    ובריכת דגים. כמו כן רכשו את חברת תוספי המזון אלטמן ואת חברת 'אדמה' למוצרי מזון אורגניים. ב-2017, בעקבות מכירת מטרנה, צפוי הקיבוץ לרווחי הון בסדר גודל של כ-450 מיליון ש"ח, שמשמעותם הכלכלית בחלוקה פוטנציאלית, תעניק לכל חבר קיבוץ כ-600,000 ש"ח.

בקיבוץ קיים אולפן הקלטות, "אוזן מוזיקלית".

במקום היה בית ספר תיכון אזורי גדול, "רמות חפר", אולם בשנת 2014 עזב בית ספר את "גבעת המוסד" של הקיבוץ והתאחד עם מבואות ים במכמורת. בית הספר נקרא "רמות ים". בספטמבר 2017 נפתח בית ספר יסודי ייחודי ברוח מונטסורית, בשם "סימני דרך". המוסך המרכזי של קואופרטיב ההובלה "עמק חפר" צמוד לקיבוץ. הקיבוץ נחשב לקיבוץ שיתופי אשר לא עבר תהליכי הפרטה.

 גן הירק 
במעברות היה גן ירק בו עבדו כתריסר חברי קיבוץ ועשרות חברי גרעין, בני חברות נוער ובני המוסד החינוכי "רמות חפר" מדי יום.

גן הירק היה הגדול במשקי עמק חפר ונחשב לאחד המתקדמים בכל הארץ. הוא הוקם בסוף שנות הארבעים של המאה הקודמת.

כשעלו ראשוני המתיישבים בשנת 1933, הם קיבלו חלקת אדמה של 450 דונם שהייתה אמורה להספיק לארבעים משפחות. במשך השנים גדל מספר המתיישבים ולכן הוקצתה להם חלקה של אדמות הכפר הערבי שננטש לאחר מלחמת העצמאות,- וואדי חווארת- בנימוק שהשטח נחוץ להכשרה החקלאית של תלמידי המוסד החינוכי לעתיד- רמות חפר.

בגן גודלו עשרות מינים של בוטנים, בצל, גזר, כרוב לבן ועוד. עובדי הגן יזמו ניסויים עצמיים להשבחה ופיתוח של ירקות.

בשנים 1943-1944 היה גן הירק גדול הענפים במעברות. עם תום מלחמת העולם היה סך הכנסות הקיבוץ 10000 לא"י, כשהכנסות גן הירק היוו שליש מסכום זה.

 אתרי הנצחה 
בקיבוץ ישנם 3 מוזיאונים. 

1.מוזיאון ארכאולוגי שנבנה בעקבות גילוי מערות קבורה.

2. מוזיאון ראשית התרופות בארץ, שקיים בזכות מפעל "תרימה".

3. מוזיאון הסליק שכולל כלי נשק שהוסתרו בקיבוץ.

 גלריה 

קישורים חיצוניים

 Maabarot.org.il - אתר האינטרנט של הקיבוץ
 סיפור מקומי מעברות - ארכיון קהילתי מבוסס ציר זמן הכולל תמונות, מסמכים וזכרונות
 אוסף קיבוץ מעברות - משפחת דיקשטיין מתוך האוספים הדיגיטליים של ספריית יונס וסוראיה נזריאן, אוניברסיטת חיפה


 מטרנה באתר אוסם
 מיקי גרינפלד, מנכ"לית מטרנה אפרת גילת מונתה למנכ"לית מעברות, באתר כלכליסט, 28 במאי 2017



הערות שוליים

*
קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:יישובים שהוקמו ב-1933
קטגוריה:קיבוצים
קטגוריה:מועצה אזורית עמק חפר
קטגוריה:קיבוצי הקיבוץ הארצי
קטגוריה:עליות מבולגריה